**Crez poetic**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin pori de gând şi ochi de sentimente

Se îmbulzesc spre creuzet idei,

Să fie malaxate de condei

Pe flacăra trăirilor ardente.

Sunt invadat şi filtrele-s în ceaţă,

Vreau să triez dar, totuşi: ce să scriu

Când fiecare verb se cere viu,

Şi fiecare vers imploră viaţă?

Sunt copleşit de tainica geneză

Şi-n miezul ei fierbinte mă îmbrac,

Apoi uimit mă stau, mă scriu, mă tac,

Jucându-mă cu vechea diateză.

Se dăruie paleta grea de teme

Şi ploaia versurilor e potop,

Dar nu doresc decât atât: un strop

Din arderea trăirilor extreme!

Vreau chintesenţei să-i extrag polenul

Şi, cum „a scrie” şi “a respira”

Îmi sunt totuna, poezia mea

E penru Cel ce dat-a oxigenul.

\*\*\*

Îmbracă-mi, Doamne, versul în culoare

Şi dă putere fiecărui verb,

Iar când la focul jertfei toate fierb,

Şi om şi vers Ţi-aducem închinare.

Simion Felix Marțian